מאמנה של בית"ר ירושלים, גיא לוי, אמר היום (ב') בראיון בתחנת הרדיו 102FM כי זהו לא הזמן הנכון לצרף שחקן ערבי לקבוצה.

במהלך הראיון נשאל לוי, האם היה כמאמן מצרף שחקן ערבי לבית"ר ירושלים וענה: "אני לא חושב שזה הזמן הנכון, זה היה יוצר מתיחויות וגורם לנזקים הרבה יותר גדולים. זה ממש לא הזמן, אני גם לא אמצא אף שחקן מהמגזר הערבי שירצה לבוא. גם אם היה שחקן שמתאים לי מבחינה מקצועית, לא הייתי מביא אותו כי זה היה יוצר מתיחויות מיותרות. היה נגרם נזק לכולם".

לוי: "לא צריך את נאתכו, יש לנו את שלומי אזולאי" (צילום: אלעד גרשגורן)

את ביברס נאתכו לא היית מביא?

"לא, לא צריך. יש לנו את שלומי אזולאי. אין לי התנגדות ללאום כזה או לדת כזו, אבל זה יגרום לנזק כל כך גדול ברמת האווירה והיחסים. זה ילהיט את כל עולם הספורט ויהיו רק נזקים מזה. אין בזה שום טעם".

אולי זה יגרום לשינוי? אולי תילחמו בקומץ?

"ששר החינוך יעשה שינוי ושלא יבקשו מאיתנו לעשות שינוי בתרבות של עם במשך מאות שנים. מאמן בית"ר ירושלים בא לאמן את הקבוצה ולא בא לחנך אף אחד. פגשתי לא מזמן את 'לה פמיליה', אנשים מצוינים ואוהדים נהדרים. אני מכבד את האנשים שאוהדים את הקבוצה שלי".

ח"כ עיסאווי פריג' (מרצ) אמר בתגובה לדבריו של גיא לוי: "זו התבטאות אומללה שטוב היה לו לא היתה נאמרת. ניתן היה לצפות ממי שהיה מאמן נבחרת ישראל הצעירה, אימן עשרות שחקנים ערבים ואף אימן קבוצה ערבית, את בני סכנין, שלא ישחרר לחלל האוויר משפטים בעלי ניחוח גזעני, רק כדי למצוא חן בעיני חברי לה פמיליה. אני מקווה שגיא לוי ימצא את הדרך לחזור בו מדבריו ויבין שכמאמן בית"ר מתפקידו להיאבק בגזענות של חלק מאוהדיה ולא להיגרר אחריה".

ח"כ אחמד טיבי (הרשימה המשותפת) כתב בעמוד הפייסבוק שלו: "גיא לוי משבח את אנשי לה פמיליה שהמשטרה שקלה להוציאם מחוץ לחוק ולא מוכן לצירוף שחקן ערבי (טוב שאין מתנדבים). ולחשוב שהוא היה בן בית בסכנין".

טיבי הוסיף: "זה מסוג הדברים שמעודדים גזענות ושנאה בחברה הישראלית בכלל ובכדורגל הישראלי בפרט. נדמה שהדברים יגיעו בסופו של דבר לפיפ"א שאוספת חומר בעקבות תלונות על גזענות בליגה הישראלית".